Joidenkin Toblerone-suklaapatukoiden muotoa on muutettu Britanniassa, jotta patukan paino on saatu pienemmäksi. Syynä on kustannusten nousu.

Toblerone-suklaan valmistajat ovat vähentäneet suklaan määrää pakkauksissaan Britanniassa suurentamalla kolmion muotoisten palojen välejä, The Guardian -lehti kertoo.

Toblerone selittää Facebook-sivullaan muutosta sillä, että pienentämällä kahden pakkaustyypin painoa hinnankorotuksilta voidaan välttyä. Toblerone on keventänyt 400 gramman patukan 360 gramman painoiseksi ja 170 gramman patukan 150-grammaiseksi.

Palojen välit ovat näissä suklaissa leveämmät kuin itse palat.

Yhtiöllä on paineita nostaa hintoja, koska valmistusaineiden hinnat ovat nousseet. Tobleronen omistava yhdysvaltalainen Mondelez sanoi, että Britannian EU-ero ei liity kustannusten nousuun.

Viime aikoina monet yhtiöt ovat kuitenkin nostaneet hintojaan, koska punta on heikentynyt Brexit-äänestyksen jälkeen.

Tobleronen ystävät kuvailevat Facebook-sivuilla yhtiön päätöstä esimerkiksi naurettavaksi ja ”yksinomaan tyhmäksi”. Jotkut ihmettelevät, miksei Toblerone-patukan kokoa vain pienennetty, vaan pelkästään painoa, jos hintaa ei haluta nosta.